《至阳山访岳山人》
明代·陆俸

访尔阳山曲，迢迢丘壑重。
青冥恣遐瞩，麋鹿伴孤踪。
高枕低云峤，疏林度远钟。
径余重九菊，门倚两三松。
避地雾中隐，鸣琴竹下逢。
夜长思共醉，老去愿相从。
魏阙无今想，仙风自可宗。
因思沉湎者，役役尔何庸。

作者简介：苏州府吴县人，字天爵，号桃谷。正德六年进士。历官刑部郎中，以谏武宗南巡被杖，谪出为府同知。世宗即位，复仕宝庆知府。寻弃官归隐桃坞。有《桃谷遗稿》。